cordieritt
Store norske leksikon,Realfag,Geologi,Mineraler,Silikatmineraler
Cordieritt er et mineral som består av magnesium-aluminium-silikat med noe jern for magnesium. Cordieritt er strukturelt beslektet med beryll, mineralet er glassaktig og oftest blåfarget. Det viser sterk dikroisme (pleokroisme), blå i én retning og gul i en annen, og går på grunn av denne egenskapen også under navnet dikroitt. Et annet foreldet navn er iolitt.
Cordieritt opptrer både i kontakt- og regionalmetamorfe bergarter (hornfelser i Oslofeltet; gneiser i Bamble–Arendal-trakten). Ved høy temperatur er den heksagonale modifikasjon indialitt stabil. Cordieritt påvirkes lett av hydrotermale løsninger (varme, vandige løsninger som gjennomtrenger bergartene) og omdannes til bløte, gulaktige eller røde aggregater som består av glimmere og leirmineraler (aspasiolitt, pinitt).Klare, friske krystaller benyttes som edelstener (vannsafir, finnes i seifer i Sri Lanka). Det er mulig at vikingenes solstein som ble brukt i navigasjonen bestod av cordieritt. Egenskaper Egenskap Verdi     Sammensetning silikat   Kjemisk formel (Mg,Fe)2Al4Si5O18    Hardhet 7–7½   Massetetthet 2,6–2,66 g/cm³    Krystallsystem rombisk Les mer i Store norske leksikon mineraler silikater Eksterne lenker mindat.org: Cordierite